《促纤叹》
宋代·舒岳祥

刺刺重剌剌，唧唧复唧唧。只解促鬓丝，岂能催妇织。

织亦何用催，有丝愿成匹。今夏蚕薄收，巧手闲刀尺。

昨下急急符，三日立税籍。箧中无馀丝，红女泪双滴。

汝更催不休，使我不得息。汝因贪与嗔，形化生股翼。

不特登我门，又入床下壁。号我夜不眠，墐户无计塞。

何时清霜来，堀堁同一寂。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。